b'\n_START_ARTICLE_\nPeri\xc8\x99, Mure\xc8\x99\n_START_SECTION_\nAtestarea documentar\xc4\x83 \xc8\x99i evolu\xc8\x9bia denumirii satului\n_START_PARAGRAPH_\nPrima atestare documentar\xc4\x83 a satului Peri\xc8\x99 apare \xc3\xaen colec\xc8\x9bia de documente \xc8\x99i scrisori de la Clujm\xc4\x83n\xc4\x83stur (\xe2\x80\x9cKolozsmonostori Konvent Jegyz\xc3\xb6k\xc3\xb6nyvei\xe2\x80\x9d), vol. I, pag. 261 sub forma de Possesion Kerthvelfa, Possesion Kerthwelfaya, \xc3\xaentr-o scrisoare de dona\xc8\x9bie \xc3\xaen care afl\xc4\x83m c\xc4\x83 \xc3\xaen acest\xc4\x83 localitate se afla mo\xc8\x99ia unui anumit Zekel (Sz\xc3\xa9kely) P\xc3\xa9ter; \xc3\xaen anul 1443 apare \xc3\xaen forma de Villa Kerthwelfaya \xc8\x99i Possesion Kerthwelfaya, \xc3\xaen anii 1458, 1488, 1497 apare sub denumirea de Possesion Kewrthwelfaya, \xc3\xaentre 1587 \xe2\x80\x93 1589 sub forma latinizat\xc4\x83 de Pirus, \xc3\xaen 1550 - Possesion Kortvelyfaia, 1634 - Kortovelyfaia, 1620 \xe2\x80\x93 Keortueli, 1451 \xe2\x80\x93 K\xc3\xb6rtvelyf\xc3\xa1ja, 1760 \xe2\x80\x93 1762 K\xc3\xb6rtovelyfalva, conscrip\xc8\x9bia Buccow, 1762 \xe2\x80\x93 Kortef\xc3\xa1ja, 1800 - Kortvelyfaja , 1808 \xe2\x80\x93 pagus Kortv\xc3\xa9lyfalva; K\xc3\xbcrtvelyfalva; Kurtif\xc3\xa1ja, 1838 - K\xc3\xb6rtv\xc3\xa9lyf\xc3\xa1ja; K\xc3\xb6rtvely-f\xc3\xa1ja; Birbaun; Kutef\xc3\xa1ja , 1850 - K\xc3\xb6rtef\xc3\xa1ja; Kurtif\xc3\xa1ja; Birnbaun, 1857 \xe2\x80\x93 Kortvelyf\xc3\xa1ja; Birnbaun; Curtifaja; Curtifaia , 1910 \xe2\x80\x93 K\xc3\xb6rtev\xc3\xa9lyf\xc3\xa1ja; Beng\xc3\xbat; Dell\xc5\x91, 1925 \xe2\x80\x93 Peri\xc8\x99, 1940 \xe2\x80\x93 1944 K\xc3\xb6rtv\xc3\xa9lyf\xc3\xa1ja, 1956 \xe2\x80\x93 Peri\xc8\x99; K\xc3\xb6rtv\xc3\xa9lyf\xc3\xa1ja, 1960 \xe2\x80\x93 Peri\xc8\x99.\n_START_SECTION_\n\xc3\x8encadrarea administrativ teritorial\xc4\x83\n_START_PARAGRAPH_\nDe-a lungul timpului localitatea a f\xc4\x83cut parte din mai multe unit\xc4\x83\xc8\x9bi administrativ \xe2\x80\x93 teritoriale. P\xc3\xa2n\xc4\x83 \xc3\xaen 1877 a f\xc4\x83cut parte din comitetul Turda, care era \xc3\xaemp\xc4\x83r\xc8\x9bit \xc3\xaen 1813 \xc3\xaen dou\xc4\x83 cercuri cu 12 plase: de Sus \xc8\x99i de Jos. Satul Peri\xc8\x99 \xc3\xael reg\xc4\x83sim \xc3\xaen circumscrip\xc8\x9bia Iara de Mure\xc8\x99 (\xe2\x80\x9ebezirk Marosch \xe2\x80\x93 J\xc3\xa1raer\xe2\x80\x9d) sub denumirea de K\xc3\xb6rtv\xc3\xa9lyf\xc3\xa1ja, \xc3\xaen plasa de Sus a comitatului Turda . Circumscrip\xc8\x9bia cuprindea 13 sate: Erd\xc5\x91-Csan\xc3\xa1d (P\xc4\x83dureni), Er\xc5\x91\xe2\x80\x93Szengy\xc5\x91l (S\xc3\xa2nger), Gernyeszeg (Gorne\xc8\x99ti), H\xc3\xa9t\xe2\x80\x93B\xc3\xbck (Habic), Kis\xe2\x80\x93Illye (Ilioara), Kis\xe2\x80\x93Szederjes (Mura Mic\xc4\x83), Nagy\xe2\x80\x93Szederjes (Mura Mare) M\xc3\xa1ros\xe2\x80\x93J\xc3\xa1ra (Iara de Mure\xc8\x99), Magyar\xe2\x80\x93P\xc3\xa9terlaka (Petrilaca de Mure\xc8\x99), Olah\xe2\x80\x93N\xc3\xa1dos (Nad\xc4\x83\xc8\x99a), S\xc3\xa1romberke (Dumbr\xc4\x83vioara), Telek (Teleac) \xc8\x99i K\xc3\xb6rtv\xc3\xa9lyf\xc3\xa1ja (Peri\xc8\x99 ) ._NEWLINE_Revolu\xc8\x9bia de la 1848 \xe2\x80\x93 1849 a f\xc4\x83cut ca \xc3\xaen 1850 \xc3\xaemp\xc4\x83r\xc8\x9birea administrativ\xc4\x83 a teritoriului Transilvaniei s\xc4\x83 difere de cele ulterioare. Comitatele \xc8\x99i scaunele au fost \xc3\xaenlocuite cu 5 districte militare: Alba Iulia, Cluj, Sibiu, Reteag, Odorhei \xc8\x99i dou\xc4\x83 regimente de grani\xc8\x9b\xc4\x83. Peri\xc8\x99ul f\xc4\x83cea parte din Districtul Militar Reteag, Circumscrip\xc8\x9bia Gurghiu, Cercul Beica de Jos._NEWLINE_Din 1873 satul va apar\xc8\x9bine comitatului Mure\xc8\x99 \xe2\x80\x93 Turda, format din Cercul de Sus al comitatului Turda \xc8\x99i fostul scaun al Mure\xc8\x99ului. _NEWLINE_\xc3\x8en 1918 \xc3\xaen comitatul Mure\xc8\x99 \xe2\x80\x93 Turda existau 6 pl\xc4\x83\xc8\x99i (cercuri pretoriale). P\xc3\xa2n\xc4\x83 \xc3\xaen 1949 Peri\xc8\x99ul era inclus \xc3\xaen plasa Reghinul de Jos._NEWLINE_Dup\xc4\x83 1950 Peri\xc8\x99ul a f\xc4\x83cut parte din Regiunea Mure\xc8\x99 Autonom\xc4\x83 Maghiar\xc4\x83, raionul Reghin, iar conform noii \xc8\x99i actuale \xc3\xaemp\xc4\x83r\xc8\x9biri administrativ \xe2\x80\x93 teritoriale satul se afl\xc4\x83 \xc3\xaen jude\xc8\x9bul Mure\xc8\x99, comuna Gorne\xc8\x99ti din care fac parte satele: Gorne\xc8\x99ti, Iara de Mure\xc8\x99, Teleac, Mura Mare, Mura Mic\xc4\x83, Ilioara \xc8\x99i P\xc4\x83dureni.\n_START_SECTION_\nBiserica reformat\xc4\x83 din Peri\xc8\x99\n_START_PARAGRAPH_\nBiserica reformat\xc4\x83 din Peri\xc8\x99 dateaz\xc4\x83 din secolele XIII \xe2\x80\x93 XVI odat\xc4\x83 cu apari\xc8\x9bia satului nu exist\xc4\x83 \xc3\xaens\xc4\x83 nici un document care s\xc4\x83 ne arate data exact\xc4\x83 a construc\xc8\x9biei. Dup\xc4\x83 tradi\xc8\x9bia oral\xc4\x83, afl\xc4\x83m ca biserica a fost la \xc3\xaenceput \xc3\xaen patrimoniul bisericii catolice, a ordinului Dominican. Ulterior, dup\xc4\x83 reforma protestant\xc4\x83, ea este preluat\xc4\x83 de noua religie dominant\xc4\x83 din Transilavania, cea reformat\xc4\x83 calvinist\xc4\x83_NEWLINE_Biserica este construit\xc4\x83 \xc3\xaen stil gotic, \xc3\xaens\xc4\x83 de-a lungul anilor a suferit multe repara\xc8\x9bii. Biserica \xc3\xaen forma original\xc4\x83 era alc\xc4\x83tuit\xc4\x83 dintr-o nav\xc4\x83 central\xc4\x83 \xc8\x99i o absid\xc4\x83, planul bisericii urm\xc4\x83rind planul goticului radiant, biserica av\xc3\xa2nd cel mai mare echilibru \xc3\xaentre \xc3\xaen\xc4\x83l\xc8\x9bime, l\xc4\x83\xc8\x9bime, \xc3\xaen raport de gol \xc8\x99i plin. La fel \xc8\x99i geamurile bisericii p\xc4\x83streaz\xc4\x83 forma original\xc4\x83 a arcului gotic._NEWLINE_Interiorul bisericii urmeaz\xc4\x83 stilul bisericilor protestante, decora\xc8\x9bia fiind minim\xc4\x83. Din anul 1731 dateaz\xc4\x83 c\xc3\xa2teva b\xc4\x83nci donate de c\xc4\x83tre B\xc3\xa1nfi Eva. Altarul era construit din c\xc4\x83r\xc4\x83mid\xc4\x83 \xc8\x99i dateaz\xc4\x83 din anul 1837, el este d\xc4\x83r\xc4\x83mat \xc8\x99i schimbat \xc3\xaen 1951, vechea p\xc4\x83tura decorativ\xc4\x83 de pe altar dateaz\xc4\x83 din 1889, ea fiind donat\xc4\x83 de c\xc4\x83tre Korondi M\xc3\xa1ria, \xc3\xaens\xc4\x83 ea este schimbat\xc4\x83 \xc3\xaen anul 1935 de c\xc4\x83tre Asocia\xc8\x9bia Femeilor Reformate din Peri\xc8\x99. Masa Domnului dateaz\xc4\x83 din anul 1806 fiind donat\xc4\x83 de c\xc4\x83tre Imreh Ther\xc3\xa9zia \xc3\xaens\xc4\x83 \xc8\x99i ea este schimbat\xc4\x83 \xc3\xaen anul 1951. Orga bisericii dateaz\xc4\x83 din anul 1839, fiind construit\xc4\x83 de Binder J\xc3\xa1nos. Candelabrul din fier, opera artistului Pusk\xc3\xa1s S\xc3\xa1ndor, este donat \xc3\xaen anul 1966, de c\xc4\x83tre pastorul Fekete J\xc3\xa1nos \xc8\x99i Demeter J\xc3\xb3zsef, curatorul bisericii. Tot de c\xc3\xa2tre pastorul reformat al satului Peri\xc8\x99 \xc8\x99i Protopopul Ghiurghiului, Fekete J\xc3\xa1nos este construit \xc8\x99i noul portic, situat \xc3\xaen partea nordic\xc4\x83 a bisericii, \xc3\xaen anul 1988. Gardul \xc3\xaenconjur\xc4\x83tor al bisericii este f\xc4\x83cut de c\xc4\x83tre comunitatea reformat\xc4\x83 din Peri\xc8\x99, \xc3\xaen anul 1976.\n_START_SECTION_\nClopotni\xc8\x9ba bisericii reformate din Peri\xc8\x99\n_START_PARAGRAPH_\n\xc3\x8en curtea bisericii Reformate mai este situat\xc4\x83 o clopotni\xc8\x9b\xc4\x83 veche de aproximativ 300 de ani. Din 1741 deja era situat\xc4\x83 l\xc4\x83ng\xc4\x83 o biserica reformat\xc4\x83 din \xc3\xaemprejurimea localit\xc4\x83\xc8\x9bii studiate, iar din 1786 apar\xc8\x9bine bisericii reformate din Peri\xc8\x99. Ea st\xc4\x83 p\xc3\xa2n\xc4\x83 \xc3\xaen zilele noastre \xc3\xaen forma sa original\xc4\x83. \xc3\x8en anii 1931, 1391 \xc8\x99i 1998 ea sufer\xc4\x83 renov\xc4\x83ri, f\xc4\x83r\xc4\x83 modific\xc4\x83ri sau ad\xc4\x83ugiri.\n_START_SECTION_\nBiserica ortodox\xc4\x83 din Peri\xc8\x99\n_START_PARAGRAPH_\nBiseric\xc4\x83 construita in perioada interbelica 1937, este construit in stil baroc cu o nava centrala si un altar are o funda\xc8\x9bie de beton, cu pere\xc8\x9bi din c\xc4\x83r\xc4\x83mid\xc4\x83, acoperi\xc8\x99ul din \xc8\x9bigl\xc4\x83 \xc8\x99i turnul acoperit cu tabl\xc4\x83, decoratiunea este facuta in stil bizantin ortodox clasic.\n_START_SECTION_\nBiserica romano-catolic\xc4\x83 din Peri\xc8\x99\n_START_PARAGRAPH_\nBiserica Romano \xe2\x80\x93 Catolic\xc4\x83 din Peri\xc8\x99 este \xc3\xaen prezent filia Iara de Mure\xc8\x99, poart\xc4\x83 hramul Sf\xc3\xa2ntului Anton de Padova.\n_START_SECTION_\nEtnografie\n_START_PARAGRAPH_\nDin punct de vedere etnografic, localitatea studiat\xc4\x83 apar\xc8\x9bine zonei valea Mure\xc8\x99ului Superior._NEWLINE_Cele mai vechi date referitoare la etnografia localit\xc4\x83\xc8\x9bii se pot culege de la oamenii mai \xc3\xaen v\xc3\xa2rst\xc4\x83 al localit\xc4\x83\xc8\x9bii care \xc3\xaenca mai p\xc4\x83streaz\xc4\x83 vechile tradi\xc8\x9bii ale satului._NEWLINE_Localitatea se \xc3\xaencadreaz\xc4\x83 din punct de vedere tipologic \xc3\xaentre satele r\xc4\x83sfirate. Gospod\xc4\x83riile au o organizare liniar\xc4\x83. Cu construc\xc8\x9bii \xc3\xaen\xc8\x99irate \xc3\xaen lungul cur\xc8\x9bii \xc3\xaencep\xc4\x83nd cu casa, care este amplasat\xc4\x83 \xc3\xaenspre uli\xc8\x9b\xc4\x83 \xc8\x99i \xc3\xaenchei\xc3\xa2nd cu grajdul l\xc3\xa2ng\xc4\x83 care sunt depozitate furajelele, \xc3\xaentr-o \xc3\xaengr\xc4\x83ditur\xc4\x83 aparte, \xc3\xaenspre marginea gr\xc4\x83dinii de legume. \xc3\x8entre cele dou\xc4\x83 construc\xc8\x9bii principale se afl\xc4\x83 cote\xc8\x9bele pentru animale mai mici \xc8\x99i alte anexe. Gardurile din fa\xc8\x9ba gospod\xc4\x83riilor s-au diferen\xc8\x9biat \xc3\xaen timp datorit\xc4\x83 materialelor folosite \xc8\x99i al tehnicilor de construc\xc8\x9bie. \xc3\x8en general \xc3\xaen jurul gospod\xc4\x83riilor au ap\xc4\x83rut de timpuriu, garduri de lemn. Pentru confec\xc8\x9bionarea lor s-au folosit conifere (molid, bred, pin). \xc3\x8en a doua jum\xc4\x83tate a secolului nostru, gardurile din lemn au fost \xc3\xaenlocuite \xc3\xaen fa\xc8\x9ba a mai multe gospod\xc4\x83rii cu ziduri de piatr\xc4\x83 \xc8\x99i cu garduri de fier._NEWLINE_Casele din Peri\xc8\x99 au avut un pronun\xc8\x9bat specific zonal. Aici construc\xc8\x9biile s-au ridicat din material inferior: lut, nuiele, paie sau stuf._NEWLINE_Ocupa\xc8\x9biile locuitorilor din satul Peri\xc8\x99 se bazeaz\xc4\x83 mai ales pe agricultur\xc4\x83 \xc8\x99i cre\xc8\x99terea animalelor. P\xc3\xa2n\xc4\x83 la sf\xc4\x83r\xc8\x99itul epocii moderne \xc8\x9b\xc4\x83ranii din localitatea studiat\xc4\x83 au lucrat cu unelte primitive (plug din lemn). La \xc3\xaenceputul epocii contemporane, uneltele au \xc3\xaenceput sa se dezvolte au \xc3\xaenceput s\xc4\x83 apar\xc4\x83 pe domeniile familiei Teleki \xc8\x99i Mark apoi \xc8\x99i la \xc8\x9b\xc4\x83rani ma\xc8\x99ini de sem\xc4\x83nat, pr\xc4\x83\xc8\x99itoare de porumb dintre cele mai dezvoltate din acea perioad\xc4\x83. Pe l\xc4\x83ng\xc4\x83 ocupa\xc8\x9biile de baz\xc4\x83 au fost practicate sezonier, ocupa\xc8\x9bii secundare ca plut\xc4\x83ritul, v\xc3\xa2n\xc4\x83toarea, ocupa\xc8\x9bii casnice cum ar fi prelucrarea fibrelor textile, confec\xc8\x9bionarea \xc3\xaembr\xc4\x83c\xc4\x83mintei \xc8\x99i preg\xc4\x83tirea hranei zilnice. Foarte mul\xc8\x9bi copii \xc8\x99i \xc8\x99i femei erau trimise la slujit \xc3\xaen diferite ora\xc8\x99e ca de exemplu Cluj \xe2\x80\x93Napoca, Bucure\xc8\x99ti chiar \xc8\x99i Budapesta._NEWLINE_Portul popular a ap\xc4\x83rut \xc8\x99i a evoluat fiind influen\xc8\x9bat cel mai mult de clim\xc4\x83, pentru c\xc4\x83 \xc3\xaembr\xc4\x83c\xc4\x83mintea c\xc4\x83lduroas\xc4\x83 a constituit o necesitate vital\xc4\x83, \xc3\xaen evolu\xc8\x9bia portului popular se dinsting dou\xc4\x83 perioade. O prim\xc4\x83 perioad\xc4\x83 a fost cea a economiei naturale, c\xc3\xa2nd au dominat piesele tradi\xc8\x9bionale, din materiale \xc8\x9besute \xc3\xaen gospod\xc4\x83rii, din c\xc3\xa2nep\xc4\x83. in \xc8\x99i l\xc3\xa2n\xc4\x83. O a doua perioad\xc4\x83 \xc3\xaen evolu\xc8\x9bia portului popular a \xc3\xaenceput odat\xc4\x83 cu dezvoltarea economiei de schimb. Intensificarea leg\xc4\x83turilor cu ora\xc8\x99ele Reghin \xc8\x99i T\xc3\xa2rgu Mure\xc8\x99, \xc3\xaen care s-au dezvoltat me\xc8\x99te\xc8\x99ugurile, au influen\xc8\x9batevolu\xc8\x9bia portului popular, prin apari\xc8\x9bia fabricilor de confec\xc8\x9bionare a rochiilor, \xc8\x99orturilor, bluzelor, vestelor \xc8\x99i implicit al \xc3\xaembr\xc4\x83c\xc4\x83mintei. Portul popular a fost \xc3\xaencet schimbat cu aceste haine confec\xc8\x9bionate de c\xc3\xa2tre fabrici._NEWLINE_De-a lungul istoriei \xc3\xaen localitatea studiat\xc4\x83 au tr\xc4\x83it \xc3\xaempreun\xc4\x83 dou\xc4\x83 na\xc8\x9bionalit\xc4\x83\xc8\x9bi, rom\xc3\xa2ni \xc8\x99i maghiari. Fiecare na\xc8\x9bionalitate avea portul s\xc4\x83u specific \xc8\x99i tradi\xc8\x9bional. Portul na\xc8\x9bional rom\xc3\xa2nesc a fost bogat \xc3\xaen elemente tredi\xc8\x9bionale. Ornamentarea costumelor de munc\xc4\x83 a fost mai simpl\xc4\x83, mai sobr\xc4\x83 dec\xc3\xa2t a celor s\xc4\x83rb\xc4\x83tore\xc8\x99ti. Acest port popular a evoluat sub influen\xc8\x9ba portului popular moldovean._NEWLINE_Portul popular maghiar a fost \xc8\x99i ea sub amprenta elementelor tradi\xc8\x9bionale. Costumele tradi\xc8\x9bionale caracteristice localit\xc4\x83\xc8\x9bii studiate au fost costumul femeiesc cu rochii colorate, cu c\xc4\x83ma\xc8\x99\xc4\x83 alb\xc4\x83, fust\xc4\x83 colorat\xc4\x83 care avea ca baz\xc4\x83 culoarea gri, pe l\xc4\x83ng\xc4\x83 acestea izmene, cioareci, laibere, cizme de piele \xc8\x99i p\xc4\x83l\xc4\x83rii mari pe cap._NEWLINE_Folclorul muzical \xc8\x99i literar nu are aspecte specifice localit\xc4\x83\xc8\x9bii, fiind sub influen\xc8\x9ba zonei Mure\xc8\x99ului. La diferite ocazii sunt folosite strig\xc4\x83tori \xc8\x99i c\xc3\xa2ntece la nun\xc8\x9bi \xc8\x99i petreceri, desc\xc3\xa2ntece pentru bolnavi, poezii \xc8\x99i c\xc3\xa2ntece le s\xc4\x83rb\xc4\x83tori religioase \xc8\x99i istorice. Jocurile populare sunt: \xc3\xaenv\xc4\x83rtita iute, \xc3\xaenceat\xc4\x83 \xc8\x99i cearda\xc8\x99ul maghiar \xc8\x99i cel tig\xc4\x83nesc, jucat \xc3\xaen perechi, jocul femeiesc, jucat separat._NEWLINE_Colindul de Cr\xc4\x83ciun: grupuri de b\xc4\x83ie\xc8\x9bi \xc8\x99i fete intr\xc4\x83 \xc3\xaen curtea gospodarului \xc8\x99i colind\xc4\x83 la u\xc8\x99\xc4\x83 sau la fereastr\xc4\x83 \xc3\xaen seara zilei de 24 Decembrie, dup\xc4\x83 care sunt invita\xc8\x9bi \xc3\xaen cas\xc4\x83 \xc8\x99i servi\xc8\x9bi cu pr\xc4\x83jituri \xc8\x99i vin cald._NEWLINE_Uratul de An Nou: \xc3\xaen seara ultimei zile de a anului b\xc4\x83ie\xc8\x9bi cu bice \xc8\x99i clopo\xc8\x9bei intr\xc4\x83 \xc3\xaen curtea gospodarului \xc8\x99i \xc3\xaei ureaz\xc4\x83 un An Nou fericit, \xc3\xaembel\xc8\x99ugat \xc8\x99i s\xc4\x83n\xc4\x83tate._NEWLINE_\xe2\x80\x9eFarsangul\xe2\x80\x9d (Carnaval) este un alt obicei tradi\xc8\x9bional maghiar. Aceast\xc4\x83 manifestare are loc \xc3\xaen ultima zi de Farsang, s\xc4\x83rb\xc4\x83toare tradi\xc8\x9bional\xc4\x83 care \xc3\xaencepe dupa Boboteaz\xc4\x83 \xc8\x99i se sf\xc4\x83r\xc8\x99e\xc8\x99te dup\xc4\x83 L\xc4\x83satul Secului \xc3\xaen asteptarea prim\xc4\x83verii este un obicei legat de \xc3\xaenvierea timpului anual. La acest ritual particip\xc4\x83 feciorii \xc8\x99i fete care poart\xc4\x83 diferite m\xc4\x83\xc8\x99ti, care parodiaz\xc4\x83 \xc3\xaen principal nunta si logodna. M\xc4\x83\xc8\x99tile sunt animaliere (urs, lup) \xc8\x99i umane (doctor, ghicitor, preot, \xc8\x9bigan, mire, mireas\xc4\x83), confec\xc8\x9bionate dup\xc4\x83 imagina\xc8\x9bia fiec\xc4\x83ruia. Aceast\xc4\x83 perioad\xc4\x83 de distrac\xc8\x9bii se \xc3\xaencheie \xc3\xaen a\xc8\x99a numita "miercure cenu\xc8\x99ie", \xc3\xaen data de 21 februarie, odat\xc4\x83 cu intrarea \xc3\xaen Postul Pa\xc8\x99telui cu organizarea unui Bal de Farsang . Petrecerea de Farsang \xc3\xae\xc8\x99i are originea \xc3\xaentr-un ritual medieval ap\xc4\x83rut in Europa \xc3\xaen 1126, pe care maghiarii din Transilvania l-au adoptat doar in secolul al XVI-lea. _NEWLINE_Bradul \xc3\xaempodobit cu flori din h\xc4\x83rtie colorat\xc4\x83 este dus de b\xc4\x83ie\xc8\x9bii mai tineri la fetele din sat, iar dac\xc4\x83 o fat\xc4\x83 este curtat\xc4\x83 de un b\xc4\x83iat ca semn al dragostei lui pune pe ascuns seara un brad \xc3\xaempodobit pe poarta casei \xc3\xaen seara ajunul de Pa\xc8\x99telui. \xc3\x8en prima zi de Pa\xc8\x99ti un alt obicei care este specific satului Peri\xc8\x99 este furatul por\xc8\x9bilor. Feciorii se sf\xc4\x83tuiesc, se asociaz\xc4\x83 mai mul\xc8\x9bi \xc8\x99i \xc3\xael pedepsesc pe gospodarul mai \xe2\x80\x9ec\xc4\x83rp\xc4\x83nos\xe2\x80\x9d, care obi\xc8\x99nuie\xc8\x99te sa fie mai \xe2\x80\x9e\xc3\xaenchis\xe2\x80\x9d, mai putin comunicativ, mai pu\xc8\x9bin prezent \xc3\xaen via\xc8\x9ba comunit\xc4\x83\xc8\x9bii. De cele mai multe ori, sunt \xc3\xaens\xc4\x83 viza\xc8\x9bi gospodarii care au fete de m\xc4\x83ritat, \xc8\x9binute prea din scurt, pe care nu le prea lasa s\xc4\x83 ias\xc4\x83 seara la poart\xc4\x83. Por\xc8\x9bile omului sunt scoase din \xc8\x9b\xc4\x83\xc8\x9b\xc4\x83ni si duse c\xc3\xa2t mai departe de cas\xc4\x83, aruncate \xc3\xaen p\xc3\xa2r\xc4\x83ul din sat sau ascunse. Uneori, por\xc8\x9bile de la curte sunt schimbate cu cele ale altui gospodar care locuie\xc8\x99te \xc3\xaen alt\xc4\x83 parte a satului. Recuperarea por\xc8\x9bilor, imaginea omului care trece pe ulit\xc4\x83 cu poarta \xc3\xaen spate, este un prilej de haz general. Azi, obiceiul e mai dificil de practicat, c\xc4\x83ci multe porti sunt din metal, deci mai greu de scos din t\xc3\xa2t\xc3\xa2ni si de transportat. \xc3\x8en cea de-a doua zi de Pa\xc8\x99ti, b\xc4\x83ie\xc8\x9bii stropesc fetele cu ap\xc4\x83 de colonie \xc8\x99i le ureaz\xc4\x83 s\xc4\x83-nfloreasc\xc4\x83 \xc8\x99i s\xc4\x83 creasc\xc4\x83 c\xc3\xa2t mai \xc3\xaenalte \xc8\x99i mai frumoase, iar fetele \xc3\xaei servesc cu ou\xc4\x83 ro\xc8\x99ii, pr\xc4\x83jituri \xc8\x99i vin._NEWLINE_Cel mai important dintre toate balurile era cel al Culesului Strugurilor, vestitul Sz\xc3\xbcreti B\xc3\xa1l, organizat toamna dup\xc4\x83 recoltarea viilor. Aceast\xc4\x83 petrecere \xc3\xaen cinstea lui Bachus debuta cu o parad\xc4\x83 pe str\xc4\x83zi, \xc3\xaen fruntea alaiului merg\xc3\xa2nd un car tras de cai. Imediat dup\xc4\x83 car mergeau l\xc4\x83utarii, care interpretau c\xc3\xa2ntece de pahar. C\xc3\xa2\xc8\x9bva tineri \xc3\xaemp\xc4\x83r\xc8\x9beau vin oamenilor \xc8\x99i le invitau la balul de peste noapte. Petrecerea \xc8\x9binea p\xc3\xa2n\xc4\x83 a doua zi \xc3\xaen zori._NEWLINE_S\xc4\x83rb\xc4\x83toarea recru\xc8\x9bilor: recru\xc8\x9bii organizau un joc s\xc4\x83mb\xc4\x83ta seara \xc3\xaenainte de a pleca \xc3\xaen armat\xc4\x83, pentru a-\xc8\x99i lua r\xc4\x83mas bun de la prieteni, prietene \xc8\x99i de la sat. \xc3\x8ens\xc4\x83 dup\xc4\x83 noile reglement\xc4\x83ri, armata nemaifiind obligatoriu tradi\xc8\x9bia nu mai exist\xc4\x83._NEWLINE_Aceste obiceiuri \xc8\x99i tradi\xc8\x9bii de origine maghiar\xc4\x83 erau binevenite \xc8\x99i s\xc4\x83rb\xc4\x83torite \xc8\x99i de comunitatea rom\xc3\xa2n\xc4\x83 din sat, care le-a asimilat. Din p\xc4\x83cate \xc3\xaens\xc4\x83 aceste tradi\xc8\x9bii nu mai sunt p\xc4\x83strate at\xc3\xa2t de bine de c\xc3\xa2tre noua genera\xc8\x9bie din localitatea studiat\xc4\x83.'